

RĪGAS VALSTSPILSĒTAS PAŠVALDĪBA

Rātslaukums 1, Rīga, LV-1050, tālrunis 67012222, 67026131, e-pasts: riga@riga.lv

IEKŠĒJIE NOTEIKUMI

Rīgā

|  |  |  |
| --- | --- | --- |
| 24.02.2025. |  | Nr. RD-25-11-nti |

**Kārtība, kādā organizējama izglītojamo nodarbinātība Rīgas valstspilsētas pašvaldības iestādēs vasaras brīvdienās**

Izdoti saskaņā ar Valsts pārvaldes iekārtas likuma 72. panta pirmās daļas 2. punktu

**I. Vispārīgie jautājumi**

1. Iekšējie noteikumi (turpmāk – noteikumi) nosaka kārtību, kādā tiek iesniegti, novērtēti Rīgas valstspilsētas pašvaldības (turpmāk – Pašvaldība) iestāžu pieteikumi un finansiāli atbalstīta pagaidu darba vietu izveide izglītojamiem Nodarbinātības valsts aģentūras (turpmāk – Aģentūra) pasākuma “Nodarbinātības pasākumi vasaras brīvlaikā personām, kuras iegūst izglītību vispārējās, speciālās vai profesionālās izglītības iestādēs” (turpmāk – Pasākums) ietvaros, kā arī Pašvaldības pieteikuma sagatavošanu dalībai Pasākumā un atskaišu iesniegšanas kārtību.

2. Līdzfinansējumu pagaidu darba vietu izveidei (turpmāk – Līdzfinansējums) piešķir konkursa kārtībā Pašvaldības iestādēm (turpmāk – Pretendents), kas izglītojamo vasaras brīvdienās plāno nodarbināt vispārējās, speciālās vai profesionālās izglītības iestāžu izglītojamos no 15 līdz 20 gadu (ieskaitot) vecumam (turpmāk – Izglītojamie).

3. Uz Līdzfinansējumu nevar pretendēt Pašvaldības Izglītības, kultūras un sporta departamenta (turpmāk – Departaments) padotībā esošās iestādes.

4. Pretendents Līdzfinansējumu izmanto Izglītojamo nodarbināšanai no attiecīgā kalendārā gada 1. jūnija līdz 31. augustam, katru Izglītojamo gada laikā nodarbinot ne vairāk kā vienu mēnesi.

5. Līdzfinansējuma piešķiršanu organizē un Pašvaldības iestāžu dalību Pasākumā koordinē Departaments.

6. Atbalstu guvušo Pretendentu dalība Pasākumā tiek līdzfinansēta no Departamenta budžeta programmas 16.07.03. “Centralizēto pasākumu īstenošana un pašvaldību savstarpējie norēķini par izglītības pakalpojumiem” apakšprogrammas 12.2. “Atbalsts jauniešu nodarbinātībai”.

7. Līdzfinansējuma piešķiršanas komisiju (turpmāk – Komisija) izveido Rīgas pilsētas izpilddirektors, izdodot rīkojumu.

8. Pieteikšanās Līdzfinansējumam tiek izsludināta vienu reizi gadā, publicējot paziņojumu Pašvaldības oficiālajā tīmekļvietnē www.riga.lv un tīmekļvietnē www.jaunatne.riga.lv.

9. Ja Komisija nesadala visu noteikumu 6. punktā noteiktajā budžeta apakšprogrammā attiecīgajam kalendārajam gadam plānoto Līdzfinansējumu, Departaments ir tiesīgs izsludināt atkārtotu pieteikšanos nesadalītajai Līdzfinansējuma daļai, publicējot paziņojumu Pašvaldības oficiālajā tīmekļvietnē www.riga.lv un tīmekļvietnē www.jaunatne.riga.lv.

10. Izglītojamo atlases kārtību dalībai Pasākumā un viņu darba organizēšanu nosaka Ministru kabineta 2011. gada 25. janvāra noteikumi Nr. 75 “Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem” un citi normatīvie akti.

# **II. Pieteikumu iesniegšana Līdzfinansējuma saņemšanai**

11. Lai pieteiktos Līdzfinansējumam, Pretendents lietojumprogrammā ELISS nosūta Departamentam adresētu elektronisku dienesta vēstuli, tai pievienojot pieteikumu (1. pielikums).

12. Papildus noteikumu 11. punktā minētajam pieteikumam Pretendentam ir tiesības iesniegt arī citus dokumentus, kas sniedz būtisku informāciju par pašu Pretendentu vai darba uzdevumiem, kurus paredzēts uzticēt Izglītojamiem.

13. Pieteikumu iesniegšanas termiņš ir piecas darba dienas pēc noteikumu 8. vai 9. punktā noteiktā paziņojuma publicēšanas.

14. Pieteikumi, kuri nav sagatavoti un iesniegti saskaņā ar noteikumu 11. un 13. punktu vai arī, ja iesniegtā pieteikuma veidlapa nav pilnībā aizpildīta, tiek atstāti bez izskatīšanas.

# **III. Pieteikuma par Līdzfinansējuma saņemšanu izvērtēšanas kārtība**

15. Ja Pretendents un pieteikums atbilst šo noteikumu 2., 3., 4., 11. un 13. punkta prasībām, Komisija pieteikumu vērtē atbilstoši šādiem vērtēšanas kritērijiem:

15.1. darba uzdevumi, kurus plānots uzdot Izglītojamiem, sniedz priekšstatu par profesijām, kuras pārstāv Pretendenta darbinieki, piešķirot:

15.1.1. nulle punktu, ja darba uzdevumos nav iekļauta izglītojoša sadaļa;

15.1.2. vienu punktu, ja atsevišķiem darba uzdevumiem ir izglītojoša sadaļa, kas rada ieskatu daļā no Pretendenta darbinieku pārstāvētajām profesijām;

15.1.3. divus punktus, ja darba uzdevumos ir iekļauta plaša izglītojoša sadaļa, kas Izglītojamiem sniedz pilnvērtīgu priekšstatu par Pretendenta darbinieku pārstāvēto profesiju daudzveidību;

15.2. darba uzdevumi, kurus plānots uzdot Izglītojamiem, atbilst sabiedrības vajadzībām, piešķirot:

15.2.1. nulle punktu, ja darba uzdevumi nav tieši vērsti uz sabiedrības vajadzību apmierināšanu;

15.2.2. vienu punktu, ja darba uzdevumi ir nozīmīgi nelielai sabiedrības grupai;

15.2.3. divus punktus, ja darba uzdevumi ir nozīmīgi plašākai sabiedrībai;

15.3. Pretendenta plānotais Izglītojamo darba vadītāju skaits, kas sekmē iespējami individuālu pieeju Programmas īstenošanā, piešķirot:

15.3.1. nulle punktu, ja Pretendents nodrošina vienu darba vadītāju vienlaicīgi ne vairāk kā 10 Izglītojamiem;

15.3.2. vienu punktu, ja Pretendents nodrošina divus darba vadītājus vienlaicīgi ne vairāk kā 15 Izglītojamiem;

15.3.3. divus punktus, ja Pretendents nodrošina divus darba vadītājus vienlaicīgi ne vairāk kā 10 Izglītojamiem.

16. Komisija sagatavo pieteikumu sarakstu, kurā tos sarindo atbilstoši vērtēšanas rezultātā iegūtajam punktu skaitam.

17. Līdzfinansējumu piešķir pieteikumiem, kuri vērtēšanas laikā ieguvuši lielāko punktu skaitu. Ja divi vai vairāki pieteikumi ir saņēmuši vienādu punktu skaitu un kārtējā gada budžetā šim mērķim paredzētais finansējums ir ierobežots, tad Līdzfinansējumu sadala starp Pretendentiem proporcionāli Izglītojamo skaitam, kādam pieprasīts Līdzfinansējums Pretendentu pieteikumos.

18. Līdzfinansējumu vienam Pretendentam piešķir ne vairāk kā 45 Izglītojamo nodarbināšanai visā noteikumu 4. punktā noteiktajā laikposmā.

19. Pretendents piešķirto Līdzfinansējumu ir tiesīgs izmantot šādu ar dalību Pasākumā saistīto izdevumu apmaksai:

19.1. Izglītojamo atalgojumam (50 % apmērā no valstī noteiktās minimālās algas);

19.2. Izglītojamo neizmantotā atvaļinājuma kompensācijai;

19.3. valsts sociālās apdrošināšanas obligāto iemaksu darba devēja daļai par Izglītojamiem (pilnā apmērā no Izglītojamiem izmaksātā atalgojuma kopsummas);

19.4. valsts sociālās apdrošināšanas obligāto iemaksu darba devēja daļai par Izglītojamo darba vadītājiem (pilnā apmērā no Ministru kabineta 2011. gada 25. janvāra noteikumos Nr. 75 “Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem” noteiktā darba vadītāju atalgojuma kopsummas).

20. Pārējos ar dalību Pasākumā saistītos izdevumus Pretendents sedz no saviem līdzekļiem un Aģentūras piešķirtā finansējuma.

# **IV. Komisijas kompetence un rezultātu paziņošanas kārtība**

21. Komisija sastāv no Komisijas priekšsēdētāja, Komisijas priekšsēdētāja vietnieka un trim Komisijas locekļiem.

22. Komisijas sastāvā iekļauj Departamenta, Pašvaldības Labklājības departamenta un Pašvaldības Finanšu departamenta pārstāvi.

23. Komisijas sēdes protokolē Komisijas sekretārs. Sēžu protokoli tiek glabāti Departamentā saskaņā ar Departamenta dokumentu klasifikācijas shēmu.

24. Pieteikumu izvērtēšanu un lēmuma pieņemšanu par piešķirto Līdzfinansējumu Komisija veic pēc nepieciešamības, sasaucot Komisijas sēdes.

25. Komisija pieteikumu izvērtēšanu veic un lēmumu pieņem 10 darba dienu laikā pēc pieteikumu iesniegšanas termiņa beigām.

26. Ja Komisijas loceklis ir personīgi ieinteresēts kādā no iesniegto pieteikumu izskatīšanas, viņš par to informē pārējos Komisijas locekļus un nepiedalās šī pieteikuma vērtēšanā.

27. Nepieciešamības gadījumā Komisijai ir tiesības pieaicināt attiecīgās jomas speciālistus, kuriem ir padomdevēja tiesības.

28. Komisijai ir tiesības pieņemt lēmumu par Līdzfinansējuma piešķiršanu visu Pretendenta pieteikto Izglītojamo nodarbināšanai vai daļai no plānotā Izglītojamo skaita, kā arī par atteikumu piešķirt Līdzfinansējumu, norādot pamatojumu.

29. Daļēja Līdzfinansējuma piešķiršanas gadījumā Komisijai ir tiesības norādīt, kādos no plānotajiem darbiem nodarbināmi Izglītojamie.

30. Komisijas sēdes notiek bez Pretendenta klātbūtnes.

31. Pretendents tiek informēts par pieņemto lēmumu ar elektronisku dienesta vēstuli piecu darba dienu laikā pēc Komisijas lēmuma pieņemšanas.

32. Informācija par atbalstītajiem pieteikumiem tiek publicēta Pašvaldības oficiālajā tīmekļvietnē www.riga.lv un tīmekļvietnē www.jaunatne.riga.lv.

**V. Pašvaldības pieteikuma sagatavošana un atskaišu iesniegšanas kārtība**

33. Pamatojoties uz Komisijas lēmumu par Līdzfinansējuma sadali, Departaments Aģentūras noteiktajā termiņā un kārtībā sagatavo Pašvaldības pieteikuma projektu par pagaidu darba vietu izveidi Pašvaldības iestādēs Pasākuma ietvaros. Pieteikumu paraksta Rīgas pilsētas izpilddirektors.

34. Departaments noteikumu 33. punktā noteiktā Pašvaldības pieteikuma projektā var papildus iekļaut pagaidu darba vietas, kuras plāno Pašvaldības iestāde, kas nav saņēmusi Līdzfinansējumu, ja attiecīgā iestāde:

34.1. savlaicīgi iesniegusi Departamentam informāciju, kas nepieciešama tās plānoto pagaidu darba vietu iekļaušanai Pašvaldības pieteikuma projektā;

34.2. rakstiski apliecinājusi, ka noteikumu 19. punktā noteiktās izmaksas tiks segtas no iestādes budžeta;

34.3. saņēmusi Pašvaldības Finanšu departamenta piekrišanu dalībai Pasākumā.

35. Piecu darba dienu laikā pēc Aģentūras lēmuma par piešķirto finansējumu saņemšanas Pašvaldībā Departaments elektroniski informē noteikumu 33. un 34. punktā noteiktās Pašvaldības iestādes pieteikumā par Līdzfinansējuma saņemšanu norādīto kontaktpersonu par apstiprināto darba vietu skaitu un Aģentūras norādījumiem Pasākuma īstenošanai.

36. Pašvaldības iestādes, kurās izveidotas pagaidu darba vietas, Pasākuma īstenošanas laikā vienas darba dienas laikā informē Departamenta nozīmēto kontaktpersonu par:

36.1. izmaiņām nodarbināto Izglītojamo sarakstā;

36.2. Izglītojamo darba vietas vai darba laika izmaiņām;

36.3. darba drošības incidentiem;

36.4. citām nozīmīgām izmaiņām Pasākuma īstenošanā.

37. Pašvaldības iestādes, kurās izveidotas pagaidu darba vietas, līdz nākamā mēneša piektajam datumam ar elektronisku dienesta vēstuli iesniedz Departamentam šādu informāciju par Pasākuma īstenošanu iepriekšējā mēnesī:

37.1. Izglītojamo un nozīmēto darba vadītāju darba laika uzskaites tabulas;

37.2. Izglītojamo kavējumus attaisnojošo dokumentu kopijas (ja attiecināms);

37.3. Izglītojamiem nozīmēto darba vadītāju maiņu pamatojošo dokumentu kopijas (ja attiecināms).

38. Departaments Pasākuma īstenošanas laikā Pašvaldības vārdā nodrošina:

38.1. Aģentūras informēšanu par izmaiņām Pasākuma īstenošanas gaitā Pašvaldības iestādēs, kurās izveidotas pagaidu darba vietas;

38.2. atskaites par Pasākuma īstenošanu Pašvaldībā iepriekšējā kalendārajā mēnesī sagatavošanu un iesniegšanu Aģentūras tiešsaistes portālā “CV un vakanču portāls” saskaņā ar Aģentūras norādījumiem.

39. Departaments pēc tam, kad Aģentūra veikusi noteikumu 38.2. apakšpunktā noteiktās atskaites pārbaudi un apstiprināšanu, ar elektronisku dienesta vēstuli informē Pašvaldības Finanšu departamentu par attiecinātā valsts budžeta finansējuma apmēru un tā sadalījumu starp Pašvaldības iestādēm.

**VI. Līdzfinansējuma izlietojums un kontrole**

40. Pašvaldības iestādēm, kurām piešķirts Līdzfinansējums saskaņā ar noteikumu III nodaļu (turpmāk – Finansējuma saņēmēji), Departaments veic finanšu līdzekļu pārstrukturizāciju kārtējos budžeta grozījumos.

41. Finansējuma saņēmējs 15 darba dienu laikā pēc Pasākuma īstenošanas beigu termiņa ar elektronisku dienesta vēstuli iesniedz Departamentam Pasākuma īstenošanas atskaiti (2. pielikums), tajā norādot faktiski izlietoto Līdzfinansējuma apmēru.

42. Departamentam ir tiesības nepieciešamības gadījumā veikt:

42.1. Pasākuma īstenošanas pārbaudi tās norises laikā;

42.2. finanšu līdzekļu izlietojuma pārbaudi.

43. Ja Pasākums netiek īstenots noteiktajā termiņā un atbilstoši iesniegtajam pieteikumam vai piešķirtais Līdzfinansējums netiek izlietots paredzētajiem mērķiem un tiek konstatēti finanšu pārkāpumi, Komisija pieņem lēmumu par Līdzfinansējuma atmaksu.

|  |  |
| --- | --- |
| Rīgas pilsētas izpilddirektors | J.Lange |